Поштовани ученици 7. разреда,

надам сте да сте читали лекције о Јужној Америци, и обележили све што сам задала (на првој немој карти), а данас ћемо довршити прву карту Јужне Америке тако што ћемо обележити највеће реке и језера, а такође и природне зоне Јужне Америке.

Највећи део Јужне Америке лежи у области тропске климе, у којој се смењује влажно и кишно доба са сувим. Јужни делови континента залазе у суптропске и умерене географске ширине. Речна мрежа је разграната и густа. У Јужној Америци се налази водом најбогатија река света – Амазон. Он извире у Андима, а улива се у Атлантски океан. Важније реке су још Ориноко, Ла Плата са Параном, Парагвај. Парана је по дужини тока друга река Јужне Америке (после Амазона). Она одводњава јужни део Бразилске висоравни и улива се у естуар Ла Плата.

 Биљни свет је представљен густом прашумом у области Амазоније око полутара (екватора), у којој живи разноврсна фауна, и влажним тропским шумама (*селваси*). Тропске кишне шуме прелазе у саване, које се у Јужној Америци називају *љаноси* (у сливу Оринока) или *кампоси* (на Бразилској висоравни). Око Ла Плате су степе са ниском травом претворене у житницу. Оне се називају *пампаси.* У Јужној Америци постоји једна пустиња – Атакама. Она се протеже дуж обале Тихог океана, на дужини од 1000 km. Настала је под утицајем хладне Перуанске струје (Хумболтове струје), због које је ваздух расхлађен а количина падавина мала.

Највећа језера Јужне Америке су Маракаибо, које је спојено са заливом Карипског мора, и Титикака у централним Андима, које се налази на надморској висини од 3.812 m.

Животињске врсте Јужне Америке

Највећу разноврсност животињског света имају тропске кишне шуме. Поред бројних врста мајмуна, срећу се и лењивци, оклопници, мравоједи, тапири, водене свиње – капибаре. Најпознатије звери тропских шума су: оцелот и јагуар. Од гмизаваца се издвајају анаконда и кајман. У шумама је много различитих врста птица (папагаји, колибри). Воде Амазона и његових притока настањује око 20 различитих врста пирана, а најопаснија врста је црвена пирана. У саванама и степама бројне су врсте глодара, а од звери су заступљени јагуар, пума и др. Најпознатија птица је јужноамерички ној – велики нанду. Анде насељавају ламе. Индијанци у Андима гаје домаћу ламу и алпаку. Од специфичних андских врста издваја се глодар чинчила, а од птица – кондор, најкрупнија птица грабљивица на свету, чији распон крила достиже 2,7 m.

Необичан животињски свет настањује еквадорска острва Галапагос. То се посебно односи на корњаче и морске гуштере – игуане. Галапагоска џиновска корњача највећа је корњача на свету: достиже тежину до 400 kg и дужину од 1.8 m. Међу бројним врстама птица издвајају се зебе, чије је проучавање помогло Чарлсу Дарвину да постави теорију еволуције.

Ваш задатак је да на првој немој карти Јужне Америке (на тој карти сте обележили мора, заливе, рељеф), обележите следеће појмове:

1. Амазон (ако већ није обележен)
2. Ориноко - река
3. Парана - река
4. Парагвај - река
5. Атакама - пустиња
6. Маракаибо – језеро
7. Титикака – језеро
8. селваси – тропске кишне шуме у Амазонији
9. љаноси – саване у сливу Оринока
10. кампоси – саване на Бразилској висоравни
11. пампаси – степе око Ла Плате, јужно од савана

Реке ћете облежити тако што ћете подебљати речни ток плавом бојицом, и написати назив реке, уз речни ток (као у атласу), а језера можете обележити бројем (назив у легенди). Пустињу пронађите на карти Јужне Америке, па је обележите на немој карти, и напишите назив (или број, а назив у легенди). Селвасе, кампосе, љаносе и пампасе ћете уписати на карти тамо где се простиру (погледајте карту Јужне Америке у атласу).

Попуњавајте редовно неме карте, јер ћу их прегледати и оценити, а другу карту Јужне Америке ћемо попуњавати следеће недеље, након чега ћете ми послати обе неме карте у Гугл учионицу. Потребно је да неме карте попуните прецизно (као у атласу).

 Будите добри и вредни, јер се ближи крај школске године.

 Поздрав од наставнице географије